РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/63-13

27. фебруар 2013. године

Б е о г р а д

З А П И С Н И К

34. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 27. ФЕБРУАРА 2013. ГОДИНЕ

Прва електронска седница Одбора је почела у 17,40 часова.

Седницом је председавала Весна Ковач, председник Одбора.

Поред председника, седници су присуствовали чланови Одбора: Зоран Антић, Војислав Вујић, Зоран Касаловић, др Милорад Мијатовић, Радмило Костић, Александар Сенић и Момо Чолаковић и заменици чланова Одбора: Мићо Роговић, уместо Верољуба Арсића и Мирјана Марјановић уместо Душице Николић.

Седници нису присуствовали чланови Одбора: Верољуб Арсић, Жика Гојковић, Божидар Ђелић, Бојан Ђурић, Душица Николић, Радојко Обрадовић, Золтан Пек, Ђорђе Стојшић и Драган Томић.

Седници је присуствовао и др Владимир Маринковић, заменик члана Одбора др Милорада Мијатовића.

На предлог председника, Одбор је једногласно утврдио следећи

Д н е в н и р е д

1. Информација председника Радне групе за утврђивање теста за проверу стручне оспособљености из области јавних набавки кандидата за избор председника и чланова Републичке комисије за заштиту права у поступцима јавних набавки, о току активности Радне групе;

1. Предлог за проширење надлежности Радне групе за утврђивање теста за проверу стручне оспособљености из области јавних набавки кандидата за избор председника и чланова Републичке комисије за заштиту права у поступцима јавних набавки и на преглед пријава на јавни конкурс и пратеће документације и испуњење услова кандидата.

Пре преласка на рад по утврђеном дневном реду, Одбор је једногласно усвојио записнике 30, 31, 32. и 33. седнице Одбора.

**Прва тачка дневног реда:** Информација председника Радне групе за утврђивање теста за проверу стручне оспособљености из области јавних набавки кандидата за избор председника и чланова Републичке комисије за заштиту права у поступцима јавних набавки, о току активности Радне групе

У дискусији су учествовали: Милорад Мијатовић, Зоран Касаловић, Весна Ковач, Зоран Антић и Момо Чолаковић.

Милорад Мијатовић је информисао чланове Одбора о активностима Радне групе, која је имала неколико састанака, на којима су договорени принципи за израду теста и  **спровођење** тестирања кандидата за избор председника и чланова Републичке комисије за заштиту права у поступцима јавних набавки. Обавестио је Одбор да су поднете 22 пријаве.

Принципи које је Радна група предложила су:

- да тест буде квалификациони, да је потребно да кандидати тачно одговоре на 75% од укупног броја питања,

- да се тест састоји од 32 питања из области новог Закона о јавним набавкама, са понуђеним одговорима,

- да свако питање носи један бод,

- да тестирање траје 60 минута,

- да на теститању није дозвољено коришћење допунске литературе,

- да стручна лица из Републичке управе за јавне набавке предложе 60 могућих питања од којих ће Одбор на седници 30 минута пре тестирања изабрати 32 питања и формирати тест.

Зоран Касаловић је поставио питање да ли кандидати који нису испунили критеријум од 75% тачних одговора, неће испунити услов за разговор са члановима Одбора, шта ће Одбор предузети у случају да не буде довољан број кандидата који испуњавају овај критеријум и да ли је ранг-листа на тесту критеријум одабира, уколико има више кандидата који су прошли тест.

Момо Чолаковић је затражио да се прецизира поступање Одбора у случају да не буде довољно кандидата, тј. да ли се понавља цео конкурс или само за недостајући број кандидата.

Весна Ковач је одговорила да ће се, у случају да поједини кандидати не испуне услове конкурса, које је Одбор утврдио, поновити конкурс и да ће о томе одлучити Одбор. Истакла је да се на редовном испиту за службенике за јавне набавке мора тачно одговорити на 75% од задатих питања, те да би и кандидати за чланове Републичке комисије за заштиту права у поступцима јавних набавки морали да имају критеријум од 75% тачних одговора. Кандидати ће пред тестирање бити о томе обавештени.

Др Милорад Мијатовић је одговорио да ће Одбор донети коначну одлуку на седници и да ће се Одбор, поред разговора са кандидатима, руководити и критеријумима, као што су године радног искуства у области јавних набавки или предузећа из којих кандидати долазе.

Зоран Антић је истакао да постоји могућност да неко од кандидата буде из Управе за јавне набавке и да пошто службеници Управе предлажу питања за тест, то може представљати проблем за регуларност теста.

### Весна Ковач је одговорила да питања припрема врло мали број запослених у Управи за јавне набавке и да су сви потписали изјаве о поверљивости и обезбедили да питања, у једном примерку, буду доступна само Радној групи. Питања се не умножавају и у једном примерку се чувају у закључаном и запечаћеном сефу.

### Др Милорад Мијатовић и Весна Ковач су истакли да се принципима за тестирање и коначним утврђивањем питања за тест на седници Одбора пред тестирање, постиже непристрасност и објективност, јер се неће знати која 32 питања ће бити на тесту до утврђивања питања на седници Одбора.

Одбор је већином гласова (9 за, 1 није гласао) усвојио принципе за израду теста и  **спровођење** тестирања кандидата из области јавних набавки, које је предложила Радна група.

**Друга тачка дневног реда:** Предлог за проширење надлежности Радне групе за утврђивање теста за проверу стручне оспособљености из области јавних набавки кандидата за избор председника и чланова Републичке комисије за заштиту права у поступцима јавних набавки и на преглед пријава на јавни конкурс и пратеће документације и испуњење услова кандидата

У дискусији су учествовали: др Милорад Мијатовић и Весна Ковач.

Др Милорад Мијатовић је истакао да би задатак Радне групе био да изврши преглед докумената који су достављени уз пријаве на јавни конкурс и да Одбору да информацију ко је од кандидата приложио тражене доказе уз пријаву, а ко није. Радна група ће информисати Одбор на основу обрасца, у коме ће тачно стајати шта је који кандидат доставио од документације. Додао је и да Радна група може да се прошири новим члановима Одбора, уколико Одбор сматра да је то потребно.

На предлог председника Одбора, Одбор је већином гласова (9 за, 1 није гласао) усвојио следећи Закључак:

- Проширује се надлежност Радне групе за утврђивање теста за проверу стручне оспособљености из области јавних набавки кандидата за избор председника и чланова Републичке комисије за заштиту права у поступцима јавних набавки и на преглед пријава на јавни конкурс и пратеће документације и испуњење услова кандидата.

На седници Одбора је вођен тонски запис.

Седница Одбора је закључена у 18,05 часова.

за СЕКРЕТАРа ОДБОРА ПРЕДСЕДНИК ОДБОРА

Милена Сандић Весна Ковач